b'\n_START_ARTICLE_\nBundesveras\n_START_SECTION_\nIstorija\n_START_PARAGRAPH_\nSenosios Vokietijos kariuomen\xc4\x97s formos buvo Reichsveras (1921\xe2\x80\x931935) ir Vermachtas (1935\xe2\x80\x931945), ta\xc4\x8diau Bundesveras nelaikomas buvusi\xc5\xb3 Vokietijos armij\xc5\xb3 tradicij\xc5\xb3 t\xc4\x99s\xc4\x97ju ir skelbia turintis savo tradicijas (pvz., kad reikia kovoti su Adolfo Hitlerio diktat\xc5\xabros pasekm\xc4\x97mis ir liku\xc4\x8diais remiantis istorijos pavyzd\xc5\xbeiais\xc2\xa0\xe2\x80\x93 Claus von Stauffenberg ir Henning von Tresckow \xc5\xbeygiais).\n_START_SECTION_\nVokietijos ginkluot\xc5\xb3j\xc5\xb3 paj\xc4\x97g\xc5\xb3 (Bundesvero) \xc4\xafk\xc5\xabrimas\n_START_PARAGRAPH_\nPo Antrojo pasaulinio karo, kai buvo sunaikintas Vermachtas, Vokietija netur\xc4\x97jo savo ginkluot\xc5\xb3j\xc5\xb3 paj\xc4\x97g\xc5\xb3._NEWLINE_Buv\xc4\x99s kariuomen\xc4\x97s generolas Gerhard Graf von Schwerin 1950\xc2\xa0m. tapo slaptuoju Vokietijos kanclerio Konrado Adenauerio \xe2\x80\x9epatar\xc4\x97ju techniniais saugumo klausimais\xe2\x80\x9c\xc2\xa0\xe2\x80\x93 taip pama\xc5\xbeu buvo rengiamasi \xc4\xafkurti Vakar\xc5\xb3 Vokietijos ginkluot\xc4\x85sias paj\xc4\x97gas._NEWLINE_Vokietijos Federatyvin\xc4\x97s Respublikos kariuomen\xc4\x97s k\xc5\xabrimasis ir \xc5\xa1alies naujo ginklavimosi prad\xc5\xbeia nuo 1955\xc2\xa0m. gegu\xc5\xbe\xc4\x97s 5 d. suk\xc4\x97l\xc4\x97 politinius gin\xc4\x8dus tiek Europoje (ypa\xc4\x8d tarp TSRS, Pranc\xc5\xabzijos ir Jungtin\xc4\x97s Karalyst\xc4\x97s), tiek pa\xc4\x8dioje valstyb\xc4\x97je, ypa\xc4\x8d tarp Vokietijos socialdemokrat\xc5\xb3 partijos (SPD) ir Vokietijos krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85jungos (CDU), ar Vokietijai yra teisi\xc5\xa1kai ir morali\xc5\xa1kai pateisinama po Adolfo Hitlerio diktat\xc5\xabros ir nusikaltim\xc5\xb3 v\xc4\x97l tur\xc4\x97ti ginkluot\xc4\x85sias paj\xc4\x97gas. Kadangi Europoje prasid\xc4\x97jo \xc5\xa0altasis karas, Vokietijos Demokratin\xc4\x97 Respublika taip pat k\xc5\xabr\xc4\x97 ginkluot\xc4\x85sias paj\xc4\x97gas\xc2\xa0\xe2\x80\x93 Nacionalin\xc4\x99 liaudies armij\xc4\x85, Vokietijos Federatyvin\xc4\x97je Respublikoje 1955\xc2\xa0m. bir\xc5\xbeelio 7 d. buvo \xc4\xafkurtas kariuomen\xc4\x97s \xc5\xa1tabas, o lapkrit\xc4\xaf pa\xc5\xa1auktas pirmasis 101 savanoris._NEWLINE_Po met\xc5\xb3, 1956\xc2\xa0m., Vokietija buvo priimta \xc4\xaf NATO ir jos ginkluotosios paj\xc4\x97gos prad\xc4\x97jo dalyvauti \xc5\xa1ios organizacijos veikloje.\n_START_SECTION_\nKariuomen\xc4\x97 po Vokietijos susivienijimo 1990\xc2\xa0m.\n_START_PARAGRAPH_\nSusivienijus Vakar\xc5\xb3 ir Ryt\xc5\xb3 Vokietijai 1990\xc2\xa0m. Vakar\xc5\xb3 Vokietijos kariuomen\xc4\x97 per\xc4\x97m\xc4\x97 daugiau kaip 20 t\xc5\xabkst. buvusios Ryt\xc5\xb3 Vokietijos ginkluot\xc5\xb3j\xc5\xb3 paj\xc4\x97g\xc5\xb3\xc2\xa0\xe2\x80\x93 Nacionalin\xc4\x97s liaudies armijos\xc2\xa0\xe2\x80\x93 kareivi\xc5\xb3. Did\xc5\xbeioji dalis technikos ir ginkluot\xc4\x97s, paveld\xc4\x97tos i\xc5\xa1 Ryt\xc5\xb3 Vokietijos kariuomen\xc4\x97s buvo sunaikinta, parduota ar padovanota (pavyzd\xc5\xbeiui, keletas tank\xc5\xb3 Turkijai, MiG-29\xc2\xa0\xe2\x80\x93 Lenkijai, Indonezija nupirko 39 karo laivus).\n_START_SECTION_\nU\xc5\xbeduotys ir tikslai\n_START_PARAGRAPH_\nPagal Vokietijos Konstitucij\xc4\x85 ginkluotosios \xc5\xa1alies paj\xc4\x97gos privalo u\xc5\xbetikrinti \xc5\xa1alies suverenitet\xc4\x85 ir teritorijos vientisum\xc4\x85, taip pat saugoti \xc5\xa1alies pilie\xc4\x8dius nuo u\xc5\xbepuolimo, i\xc5\xa1or\xc4\x97s pavoj\xc5\xb3 ir politin\xc4\x97s priespaudos._NEWLINE_Pagal Vokietijoje 2006\xc2\xa0m. priimt\xc4\x85 taip vadinam\xc4\x85 Balt\xc4\x85j\xc4\x85 knyg\xc4\x85  Vokietijos kariuomen\xc4\x97 turi b\xc5\xabti pasiruo\xc5\xa1usi u\xc5\xbetikrinti Vokietijos valstyb\xc4\x97s stabilum\xc4\x85 europiniame ir pasauliniame kontekste, ginti nacionalinius interesus, skatinti tarptautin\xc4\xaf bendradarbiavim\xc4\x85 ir partneryst\xc4\x99, o tarptautiniu mastu\xc2\xa0\xe2\x80\x93 pad\xc4\x97ti slopinti konfliktus ir mal\xc5\xa1inti neramumus, kovoti prie\xc5\xa1 terorizm\xc4\x85, bendradarbiauti su partneriais kitose valstyb\xc4\x97se, dalyvauti gelb\xc4\x97jimo operacijose ir misijose.\n_START_SECTION_\nNATO\n_START_PARAGRAPH_\nVokietijos federatyvin\xc4\x97 respublika 1955\xc2\xa0m. \xc4\xafstojo \xc4\xaf NATO organizacij\xc4\x85. Kadangi kiekviena \xc5\xa1alis savaranki\xc5\xa1kai sprend\xc5\xbeia, kiek jos kari\xc5\xb3 dalyvauja NATO veikloje, Vokietija NATO veiklai u\xc5\xbetikrinti ir dalyvavimui misijose yra parengusi iki 5000 kareivi\xc5\xb3.\n_START_SECTION_\nEuropos S\xc4\x85junga\n_START_PARAGRAPH_\nEuropos S\xc4\x85jungos veikla grind\xc5\xbeiama bendr\xc4\x85ja Europos S\xc4\x85jungos u\xc5\xbesienio ir saugumo politika, tod\xc4\x97l valstyb\xc4\x97s nar\xc4\x97s turi b\xc5\xabti paruo\xc5\xa1usios kareivi\xc5\xb3 taikos operacijoms (bendrai iki 60 000). Vokietijos ginkluotosiose paj\xc4\x97gose \xc5\xa1iems tikslams yra parengta iki 18 000 kareivi\xc5\xb3.\n_START_SECTION_\nJungtin\xc4\x97s tautos\n_START_PARAGRAPH_\nVokietijos ginkluotosios paj\xc4\x97gos pagal Vokietijos 1999\xc2\xa0m. \xc4\xafsipareigojim\xc4\x85 Jungtini\xc5\xb3 Taut\xc5\xb3 Organizacijai yra parengusios apie 1000 kareivi\xc5\xb3, kurie gali b\xc5\xabti panaudoti JTO operacijose.\n_START_SECTION_\nVadovavimas\n_START_PARAGRAPH_\nVokietijos ginkluotosioms paj\xc4\x97goms taikos metu vadovauja gynybos ministras, turintis teis\xc4\x99 duoti \xc4\xafsakymus kariuomenei. Vadovavimo veikloje jam padeda visa Gynybos ministerija.\n_START_SECTION_\nGinkluot\xc4\x97 ir kita \xc4\xafranga\n_START_PARAGRAPH_\nVokietijos ginkluotosios paj\xc4\x97gos naudoja moderni\xc4\x85 ginkluot\xc4\x99, skiriama nema\xc5\xbeai biud\xc5\xbeeto l\xc4\x97\xc5\xa1\xc5\xb3 \xc4\xafrangai \xc4\xafsigyti. L\xc4\x97\xc5\xa1\xc5\xb3 kariuomenei skiriama daugiau d\xc4\x97l dalyvavimo operacijose ir misijose u\xc5\xbesienyje._NEWLINE_Vokietijos ginkluotosios paj\xc4\x97gos turi  apie 400 tank\xc5\xb3, 280 naikintuv\xc5\xb3, 460 sraigtasparni\xc5\xb3, 15 karo laiv\xc5\xb3, 12 povandenini\xc5\xb3 laiv\xc5\xb3 ir kitos \xc4\xafrangos.\n_START_SECTION_\nUniforma\n_START_PARAGRAPH_\nVokietijos ginkluot\xc5\xb3j\xc5\xb3 paj\xc4\x97g\xc5\xb3 kareiviai ne\xc5\xa1ioja \xc4\xafvairi\xc4\x85 uniform\xc4\x85\xc2\xa0\xe2\x80\x93 be kasdienin\xc4\x97s uniformos, yra speciali darbin\xc4\x97 apranga arba special\xc5\xabs drabu\xc5\xbeiai, skirti ne\xc5\xa1ioti tam tikromis klimato s\xc4\x85lygomis. Taip pat yra ir paradin\xc4\x97 uniforma.\n_START_SECTION_\nBranduolinis ginklas\n_START_PARAGRAPH_\n\xc5\xa0iuo metu Vokietijoje yra 20 branduolini\xc5\xb3 kovini\xc5\xb3 galvu\xc4\x8di\xc5\xb3, kurios saugomos specialiose oro paj\xc4\x97g\xc5\xb3 saugyklose.  Vokietijos kariuomen\xc4\x97s istorijoje dar nebuvo atvejo, kad karini\xc5\xb3 oro paj\xc4\x97g\xc5\xb3 l\xc4\x97ktuvas b\xc5\xabt\xc5\xb3 pakil\xc4\x99s ir gaben\xc4\x99s atomin\xc4\x99 bomb\xc4\x85. Visas branduolinis ginklas Vokietijoje yra Jungtini\xc5\xb3 Amerikos Valstij\xc5\xb3 ginkluot\xc5\xb3j\xc5\xb3 paj\xc4\x97g\xc5\xb3 nuosavyb\xc4\x97 ir karo atveju gali b\xc5\xabti panaudotas tik JAV prezidento nurodymu, Vokietija negali pati spr\xc4\x99sti d\xc4\x97l jos teritorijoje esan\xc4\x8dio branduolinio ginklo panaudojimo.'